SA en Schwartzel se kanse vervaag verder | Maroela Media
Charl Schwartzel. Foto: AP Photo/Ben Curtis
Dit was nóg ŉ teleurstellende dag vir die Suid-Afrikaners by die Britse Ope.
Suid-Afrika se hoop om die toernooi te wen het sommer ná die eerste ronde al van een van die toernooi-gunstelinge Brandon Grace na Charl Schwartzel verskuif en hý het in die derde ronde Saterdag tot die negende plek teruggesak.
Schwartzel is nou saam met Keegan Bradley, Sergio Garcia en Patrick Reed op 211. Dit is twee houe onder baansyfer nadat hy Saterdag twee houe aan syfer afgestaan het. Dit gee hom nie juis ŉ kans om die titel te wen nie.
Die Sweed, Henrik Stenson, beklee tans die eerste plek op 201 – 12 houe onder die baansyfer en een hou voor die Amerikaner en 2013-Ope-wenner Phil Mickelson, wat eers teen die einde sy voorsprong afgestaan het.
Sou Mickelson dit regkry om Stenson verby te steek en vanjaar se toernooi te wen, word hy die sewende agtereenvolgende Amerikaner wat die Britse Ope op die Royal Troon-gholfbaan wen.
Van die vier Suid-Afrikaners wat die afsnypunt oorleef het, het Richard Sterne (nou op 5-oor), Zander Lombard (6-oor) en Grace (7-oor) ŉ droewige dag agter die rug nadat al drie op die telbord teruggesak het.
Die Ope-debutant Haydn Porteous was Saterdag die enigste Suid-Afrikaanse ligpunt nadat hy vier houe onder syfer aangeteken het en nou op 214 staan – een hou oor baansyfer.
♦ Hoewel Saterdagoggend redelik sonnig was, het reën laatmiddag weer op die Royal Troon-baan uitgesak. Ligte reën en sterk wind word weer vir die laaste ronde voorspel en kan die uitslag beïnvloed.
NAAM LAND 1 2 3 TOTAAL
Henrik Stenson Swede 68 65 68 201
Phil Mickelson VSA 63 69 70 202
Bill Haas VSA 68 70 69 207
Andrew Johnston Eng 69 69 70 208
J.B. Holmes VSA 70 70 69 209
Soren Kjeldsen Den 67 68 75 210
Steve Stricker VSA 67 75 68 210
Tony Finau VSA 67 71 72 210
Keegan Bradley VSA 67 68 76 211
Patrick Reed VSA 66 74 71 211
Charl Schwartzel RSA 72 66 73 211
Sergio Garcia Spanje 68 70 73 211
Tyrrell Hatton Eng 70 71 71 212
Zach Johnson VSA 67 70 75 212
Kevin Na VSA 70 69 73 212
Dustin Johnson VSA 71 69 72 212
Jim Herman VSA 70 70 72 212